"Parlez-vous Suisse?"

PARLEZ-VOUS SUISSE? è ina cuminanza da lavur d'organisaziuns, tranter auter era la Lia rumantscha, che s'engaschan per la promoziun da la diversitad linguistica e culturala en Svizra sco era per la chapientscha vicendaivla tranter las cuminanzas linguisticas.
La finamira da PARLEZ-VOUS SUISSE? è da contribuir ad ina discussiun publica pli animada davart questas tematicas.
La cuminanza da lavur è persvadida che la diversitad linguistica e culturala è ina schanza irremplazzabla e da gronda valur per l'avegnir da la Svizra e che sia promoziun è Ina premissa per la convivenza paschaivla en noss pajais. L'avrigl 2004 ha il Cussegl federal decidì da renunziar per motivs finanzials a la nova lescha davart las linguas e la chapientscha vicendaivla. Perquai s'engascha PARLEZ-VOUS SUISSE? actualmain per ch'il Cussegl federal revocheschia questa decisiun e suttamettia la lescha uschè svelt sco pussaivel al parlament per la deliberaziun e l'approvaziun. Tut las finamiras da la cuminanza da lavur PARLEZ-VOUS SUISSE? èn rimnadas en ina plattafurma communabla cun dudesch tesas: la situaziun linguistica e la diversitad culturala da la Svizra è ina schanza preziusa ed unica per l'avegnir ed ina clav per dapli bainstanza individuala e sociala; l'in sper l'auter da las quatter linguas naziunalas e dad autras linguas e culturas che ston vegnir recepidas ed integradas è ina schanza per il svilup da la democrazia; cun ina politica linguistica effizienta sto la Confederaziun fa valair ils interess da tut ils umans en noss pajais ch'èn pertutgads da la plurilinguitad e diversitad culturala; la preservaziun da la cultura è indispensabla per l'existenza futura da la Svizra sco naziun fundada sin la voluntad politica che tschertga l'unitad en la diversitad; in'administraziun federala plurilingua e chantuns plurilings èn ina part integrala da l'identitad svizra; per chapir novas realitads che creeschan novs basegns dovri in center da cumpetenza che duai observar e perscrutar la plurilinguitad e la multiculturaladad sco era svegliar la schientscha per tals fenomens; ina funcziun impurtanta surpiglia era la scola. Ella ha da promover la plurilinguitad individuala e da sviluppar ina tenuta averta visavi linguas e culturas.
Las scolaras ed ils scolars duain avair il dretg d'emprender gia en la scola primara almain duas linguas naziunalas ed ina lingua mundiala impurtanta; ina buna ed effizienta instrucziun da linguas gida la scola a tegnair quint da las pretensiuns da la plurilinguitad e po vegnir realisada tras innovaziuns en il sectur didactic e tras las bleras pussaivladads da barat che la Svizra porscha; activitads d'inscunter e barats ordaifer il sectur da scola ston vegnir promovids sin tut ils nivels, per ch'els possian contribuir a la chapientscha vicendaivla ed a la coesiun naziunala; la politica linguistica e culturala naziunala ha da sustegnair las numerusas organisaziuns ed instituziuns che lavuran en favur da la plurilinguitad e la varietad culturala; era las differentas medias giogan ina rolla impurtanta per la coesiun naziunala e duain perquai vegnir promovidas a moda correspundenta.
Questas tesas determineschan las activitads ta las organisaziuns. Responsabla per decisiuns en connex cun las activitads da la cuminanza da lavur e la radunanza plenara. La Fundaziun linguas e culturas ed il Forum Helveticum coordineschan ils differents projects. 

www.pvs.ch

[Pagina rumantscha]]